Lappilainen keskustan kansanedustaja Mikko Kärnä on ällistynyt palautteesta, jota hän sai leikkimieliseksi tarkoitetusta petopoliittisesta kannanotosta. Kärnä oli ladannut verkkoon kuvan itsestään puolustusvoimien NH90-kuljetushelikopterin konekiväärin ääressä. Tekstiksi hän oli laittanut "Keksin ratkaisun susiongelmiin".

Reaktio oli sen verran raju, että Kärnä lähetti asiasta maanantaina lehdistötiedotteen.

Kärnän blogitekstiin perustuva tiedote kuuluu kokonaisuudessaan seuraavasti:

"Oikeutettu viha

Latasin viime viikolla facebookiin kuvan, jossa olen kuvattuna NH-90 kuljetushelikopterin gatling –konekiväärin puikoissa ja totean keksineeni ratkaisun susiongelmiin. Kuten arvata saattoi, olen tuosta hetkestä saakka ollut luonnonsuojelujärjestöjen ja eläinaktivistien hampaissa. Tilanne ei ole millään muotoa uusi. En kuitenkaan lakkaa ihmettelemästä, kuinka nämä itseään usein humanisteiksi kutsuvat tahot pyhittävät vihapuheen ja epäasiallisen kritiikin aina silloin, kun kohde on vain heidän näkökulmastaan oikea.

Jatkuu mainoksen jälkeen Mainos päättyy

Hämmentävintä on, miksi luonnonsuojelujärjestöt ja eläinaktivistit vastustavat ajatusta viranomaisten ja viranomaiskaluston käyttämisestä häirikköpetojen poistoon? Metsästäjiä ja poronhoitajia vastaan kohdistetaan jatkuvasti syytöksiä salametsästyksestä ja väärinkäytöksistä. Aktivistit ovat myös alkaneet häiritä laillisia susijahteja ja on vain ajan kysymys, kun joku päättää heittäytyä sutta kohti ammutun luodin eteen. Mikäli viranomaiset vastaisivat poistettavaksi määrättyjen häirikköpetojen poistamisesta voisivat epäilijätkin olla varmoja, että pyynti kohdistuu aina oikeaan yksilöön ja että eläin saadaan tapettua mahdollisimman nopeasti. Vaikka sitten helikopteria ja konekivääriä käyttäen.

On erikoista, että nykyisellään poromiehet ja metsästäjät joutuvat käytännössä vastaamaan täysimääräisesti häirikköpetojahdin kustannuksista, vaikka tämä on yhteiskunnallisesti tärkeää toimintaa. Valtio korvaa riistanhoitoyhdistyksille sopimusten perusteella kustannuksia virka-avusta, joita yhdistykset antavat viranomaisille pyydettäessä, mutta häirikköpetojahdeissa ollaan omillaan. Miksi emme laittaisi virkamiehiä poistamaan häirikköpetoja ja hyödyntäisi metsästäjiä sekä poromiehiä tuolloin virka-apuna? Tällaisen luulisi olevan kaikkien, myös luontojärjestöjen, intresseissä.

”Oikeutetun vihan” kohteeksi taas on helppo joutua, jos mielipide sattuu olemaan ”väärä”. Vihapuhetta kovimpaan ääneen kritisoivat tahot syyllistyvät itse vihapuheeseen heti tilaisuuden tullen. On oikeutettua uhata väkivallalla tai kuolemalla ihmisiä, joiden ajatukset vaikkapa petopolitiikasta eivät ole näille ihmisille riittävän edistyksellisiä. Sama toimintatapa leimaa myös monia muita keskustelunaiheita, kuten maahanmuuttoa, jossa leimakirveet heiluvat aina tilaisuuden tullen ahkerasti. Miten tällaisesta umpikujasta voidaan päästä eteenpäin?

Jatkuu mainoksen jälkeen Mainos päättyy

Rakennamme itse yhteiskunnassa aivan liian paljon muureja, mutta emme alkuunkaan riittävästi siltoja. Tärkeintä on kuunnella myös erilaisia näkemyksiä ja osata suhtautua myös omiinsa huumorilla. Samalla olisi aina muistettava, että jokaisen mielipiteen takana on tunteva ihminen. Jokaisen yhteiskunnalliseen keskusteluun osallistuvan on valmistauduttava kestämään kovaakin kritiikkiä ja sellaista tulee voida antaa. Henkilökohtaisuudet ja uhkailu ei kuitenkaan ole kritiikkiä, vaan sivistymättömyyttä."